b'\n_START_ARTICLE_\nTropaeum Alpinum\n_START_PARAGRAPH_\nTropaeum Alpinum, tudi Tropaeum Augusti, je spomenik zmage, zgrajen v \xc4\x8dasu rimskega cesarja Avgusta v spomin na odlo\xc4\x8dilno zmago nad alpskimi plemeni, ki so napadala trgovce vzdol\xc5\xbe rimskih cest. Ostanki spomenika so vidni v francoskem primorskem kraju La Turbie (departma Alpes-Maritimes), 6 km severozahodno od Monaka.\n_START_SECTION_\nIzgradnja\n_START_PARAGRAPH_\nKamen za gradnjo spomenika je bil prvotno pripeljan iz 500 metrov oddaljenega rimskega kamnoloma. Spomenik, kot je delno obnovljen pod arheolo\xc5\xa1kim nadzorom v za\xc4\x8detku 20. stoletja, je visok 35 metrov. Prvotni je po besedah arhitekta Formig\xc3\xa9ja meril v osnovi 35 metrov v dol\xc5\xbeino, prva plo\xc5\xa1\xc4\x8dad je bila visoka 12 metrov, rotunda s 24-imi stebri in kipom Avgusta pa je bila visoka 49 metrov. Nahaja se ob nekdanji rimski cesti Via Julia Augusta, nadaljevanju ceste Via Aurelia, ki je povezovala Vintimille s Cimiezom (Nica).\n_START_SECTION_\nObdobje po Rimu\n_START_PARAGRAPH_\nSpomenik prvotno ni slu\xc5\xbeil voja\xc5\xa1kemu namenu in ni vseboval nobene utrdbe. Predvsem je ozna\xc4\x8deval mejo med Italijo in Galijo Narbonensis, kasneje pomaknjeno k reki Var. Med 12. in 15. stoletjem je spomenik postal trdnjava, okoli katere si je lokalno prebivalstvo postavilo hi\xc5\xa1e. Leta 1705 je ob izbruhu vojne med Savojo in Francijo (\xc4\x8das vojne za \xc5\xa1pansko nasledstvo) francoski kralj Ludvik XIV. ukazal ru\xc5\xa1enje vseh trdnjav v regiji, vklju\xc4\x8dno s to. Delno uni\xc4\x8den spomenik je postal kamnolom, iz katerega je bilo uporabljeno kamenje med drugim tudi za gradnjo bli\xc5\xbenje cerkve sv. Mihaela.'